**Rodion Ruslanovitš Amirov** (ven. Родион Русланович Амиров; 2. lokakuuta 2001 Salavat, Venäjä – 14. elokuuta 2023 München, Saksa) oli venäläinen jääkiekkoilija NHL-seura Toronto Maple Leafsin organisaatiossa. Hän pelasi viimeksi kaudella 2020–2021 amatööritry-out -sopimuksella AHL-joukkue Toronto Marliesissa. Maple Leafs varasi Amirovin ensimmäisellä kierroksella 15. pelaajana NHL:n varaustilaisuudessa 2020. Hän oli pelipaikaltaan vasen laitahyökkääjä. Hän menehtyi 21-vuotiaana aivokasvaimeen vuonna 2023.

Ura
---

### Seuraura

Amirov oli Salavat Julajev Ufan kasvatti. Kaudella 2017–2018 hän oli seuran U17-junioreiden paras pistemies tehoilla 24+29=53, joilla Amirov jakoi koko Venäjän U17-sarjan pistepörssin kuudennen sijan TsSKA Moskovan Aleksandr Tšernin kanssa. Hän debytoi samalla kaudella myös Tolpar Ufan joukkueessa Venäjän nuorten sarja MHL:ssä. Kaudella 2018–2019 Amirov oli pudotuspeleissä joukkueen paras pistemies ja syöttäjä tehoilla 4+2=6. Kaudella 2019–2020 hän debytoi Salavat Julajev Ufan KHL-joukkueessa, jossa Amirov pelasi 21 runkosarjaottelua tehden kaksi syöttöpistettä. Hän teki KHL-debyyttinsä vain 17-vuotiaana runkosarjan avauskierroksella 3. syyskuuta 2019 vieraissa kiinalaista Kunlun Red Staria vastaan. Hän sai ottelussa jääaikaa 12.29 minuuttia. Hän pelasi kauden aikana miesten pelejä myös VHL-joukkue Toros Neftekamskissa viisi runkosarjaottelua tehopistein 1+2=3 ja kuusi playoff-ottelua tehopistein 1+3=4. Amirov oli kolmella syöttöpisteellään joukkueen paras syöttäjä Jegor Dubrovskin kanssa ja hän voitti Torosin sisäisen tehotilaston lukemalla +3.

Toronto Maple Leafs varasi Amirovin ensimmäisellä kierroksella 15. pelaajana NHL:n varaustilaisuudessa 2020. Hän avasi Salavat Julajev Ufassa KHL-uransa maalitilin heti kahdella osumalla kauden 2020–2021 seitsemännessä ottelussaan 26. syyskuuta 2020 vieraissa Vitjaz Podolskia vastaan. Amirovin molemmat maalit syntyivät ylivoimalla. Hän keräsi joukkueensa 6–5-voittoon päättyneessä ottelussa myös yhden syöttöpisteen oltuaan kakkossyöttäjänä Jauhen Lisavetsin tekemään maaliin. Amirov pelasi kauden aikana KHL:ssä kaikkiaan 39 runkosarjaottelua tehopistein 9+4=13 ja yhdeksän playoff-ottelua ilman tehopisteitä.

Huhtikuussa 2021 Amirov teki Toronto Maple Leafsin kanssa kolmivuotisen NHL-tulokassopimuksen. Samalla hänen vahvistettiin siirtyvän loppukevääksi amatööritry-out -sopimuksella AHL-joukkue Toronto Marliesiin.

Helmikuussa 2022 Amirovilla diagnosoitiin aivokasvain. Hän oli tutkimuksissa ja hoidossa saksalaisella yksityisklinikalla.

### Maajoukkueura

Amirov pelasi alle 20-vuotiaiden MM-kilpailuissa vuonna 2021, jolloin hän toimi Venäjän varakapteenina. Amirov voitti joukkueen sisäisen piste- ja syöttöpörssin tehoilla 2+4=6. Hänet valittiin Ruotsia vastaan pelatun alkulohkon ottelun päätteeksi Venäjän ottelun parhaaksi pelaajaksi. Amirov edusti alle 20-vuotiaiden maajoukkuepelaajista koottua Venäjää myös miesten Karjala-turnauksessa vuonna 2020, jolloin hän pelasi niin ikään kolme A-maaottelua tehden kolme maalia. Amirov voitti koko turnauksen maalipörssin. Hän teki näin ollen A-maajoukkuedebyyttinsä 5. marraskuuta 2020 Helsingin Hartwall Arenalla turnauksen isäntäjoukkue Suomea vastaan. Amirov merkittiin Venäjän kolmosketjun oikeaan laitaan Danil Baškirovin ja Arseni Gritsjukin viereen. Hän teki ottelussa myös ensimmäisen A-maajoukkuemaalinsa tehtyään ottelun avausmaalin ajassa 1.42. Amirov palkittiin lopulta koko turnauksen parhaana hyökkääjänä.

Amirov pelasi myös alle 18-vuotiaiden MM-kilpailuissa vuonna 2019, jolloin hän voitti hopeaa. Amirov voitti Venäjän sisäisen piste- ja maalipörssin tehoilla 6+3=9. Välieräottelussa Yhdysvaltoja vastaan hän ratkaisi joukkueelleen finaalipaikan. Amirov teki ottelun avausmaalin alivoimalla. Ottelu eteni voittomaalikilpailuun, jossa hän yritti maalintekoa kahdesti onnistuen molemmilla kerroilla. Amirov oli myös voittomaalikilpailun ainoa maalinteossa onnistunut pelaaja. Venäjä voitti ottelun lukemin 2–3. Hänet valittiin turnauksen tähdistökentälliseen. Valmennus valitsi Amirovin joukkueensa turnauksen yhdeksi kolmesta parhaasta pelaajasta. Hän pelasi myös alle 18-vuotiaiden Hlinka Gretzky Cupissa vuonna 2018, jolloin Amirov voitti pronssia. Hän pelasi samana vuonna myös World Junior A Challengessa.

Amirov pelasi myös yhden B-maaottelun.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | Tolpar Ufa | MHL | 12 | 2 | 1 | 3 | 4 | 2 | 0 | 0 | 0 | 0 |
| 2018–2019 | Tolpar Ufa | MHL | 31 | 13 | 13 | 26 | 14 | 8 | 4 | 2 | 6 | 2 | U18 | 7 | 6 | 3 | 9 | 2 | Ykköstähdistö |
| 2019–2020 | Salavat Julajev Ufa | KHL | 21 | 0 | 2 | 2 | 4 | – | – | – | – | – |
|  | Toros Neftekamsk | VHL | 5 | 1 | 2 | 3 | 0 | 6 | 1 | 3 | 4 | 0 |
|  | Tolpar Ufa | MHL | 17 | 10 | 12 | 22 | 31 | 5 | 1 | 1 | 2 | 2 |
| 2020–2021 | Salavat Julajev Ufa | KHL | 39 | 9 | 4 | 13 | 6 | 9 | 0 | 0 | 0 | 6 | JMM | 7 | 2 | 4 | 6 | 4 |
|  | Toros Neftekamsk | VHL | 3 | 1 | 1 | 2 | 0 | – | – | – | – | – |
|  | Tolpar Ufa | MHL | – | – | – | – | – | 5 | 0 | 3 | 3 | 0 |
| 2021–2022 | Salavat Julajev Ufa | KHL | 10 | 1 | 2 | 3 | 0 | – | – | – | – | – |
|  | Toros Neftekamsk | VHL | 3 | 0 | 0 | 0 | 0 | – | – | – | – | – |
| 3 kautta | yhteensä | KHL | 70 | 10 | 8 | 18 | 10 | 9 | 0 | 0 | 0 | 6 |
| 3 kautta | yhteensä | VHL | 11 | 2 | 3 | 5 | 0 | 6 | 1 | 3 | 4 | 0 |

Lähteet
-------

* Rodion Amirov The Internet Hockey Databasessa (englanniksi)
* Rodion Amirov Eurohockey-sivustolla (englanniksi)
* Rodion Amirov *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Rodion Amirov *Elite Prospects*. Everysport Media Group AB.  (englanniksi)
2. ↑  Rodion Amirov The Internet Hockey Databasessa (englanniksi)
3. ↑  Kosunen, Janne: Venäjän jääkiekon suurlupaus Rodion Amirov, 21, on kuollut  14.8.2023. Ilta-Sanomat. Viitattu 15.8.2023.
4. ↑  Elite Prospects - Russia U17 Stats 2017-2018 *eliteprospects.com*. Everysport Media Group AB. Viitattu 29.12.2020. (englanniksi)
5. ↑  Elite Prospects - Tolpar Ufa *eliteprospects.com*. Everysport Media Group AB. Viitattu 29.12.2020. (englanniksi)
6. ↑  Game summary: Kunlun RS - Salavat Yulaev *khl.ru*.  3.9.2019. KHL. Viitattu 30.12.2020. (englanniksi)
7. ↑  Elite Prospects - Toros Neftekamsk *eliteprospects.com*. Everysport Media Group AB. Viitattu 29.12.2020. (englanniksi)
8. ↑  Game summary: Severstal - Salavat Yulaev *khl.ru*.  5.9.2020. KHL. Viitattu 30.12.2020. (englanniksi)
9. ↑  Maple Leafs Sign Rodion Amirov to Entry Level Contract *nhl.com/mapleleafs*.  15.4.2021. Toronto Maple Leafs. Viitattu 21.4.2021. (englanniksi)
10. ↑  Lahtinen, Miikka: Toronto Maple Leafsilta loistouutisia: vahvistuu huippulupaavalla kärkivarauksella *nhlsuomi.com*.  15.4.2021. Nordic Sport Media. Viitattu 21.4.2021.
11. ↑  Tarkoituksena Suomen mustamaalaaminen – Venäjän median valhe paljastui *www.iltalehti.fi*. Viitattu 18.4.2022.
12. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2021. IIHF. Viitattu 12.1.2021. (englanniksi)
13. ↑  Karjala Tournament *stats.swehockey.se*. Svenska Ishockeyförbundet. Viitattu 30.12.2020. (englanniksi)
14. ↑  RUS - FIN (Line Up) *stats.swehockey.se*.  5.11.2020. Svenska Ishockeyförbundet. Viitattu 30.12.2020. (englanniksi)
15. ↑  RUS - FIN (6-2) *stats.swehockey.se*.  5.11.2020. Svenska Ishockeyförbundet. Viitattu 30.12.2020. (englanniksi)
16. ↑  Lahtinen, Miikka: Leijonilla ei ollut asiaa tähän joukkoon – tässä ovat Karjala-turnauksen parhaat pelaajat *Leijonat.com*.  8.11.2020. Nordic Sport Media. Viitattu 5.2.2021.
17. ↑  Elite Prospects - Russia U18 *eliteprospects.com*. Everysport Media Group AB. Viitattu 30.12.2020. (englanniksi)
18. ↑  GAME SUMMARY (pdf) *stats.iihf.com*.  5.1.2021. IIHF. Viitattu 12.1.2021. (englanniksi)